Kyk vir Trevor en Rolene: Moenie SA onderskat nie! | Netwerk24
Kyk vir Trevor en Rolene: Moenie SA onderskat nie!
Deur Cilmie Geyer, Isa Carstens Akademie 02 Desember 2019 16:27
Ek is een wat daarop fokus om voluit in iets te glo. Ons het elkeen verskillende opinies en idees en het dus die verantwoordelikheid om ons eie stem te laat hoor.
Dis die wonderlike ding van Suid-Afrika: Ons bestaan uit ’n pragtige, saamgevlegte nasie, gevul met impak-ryke denke. Maar die droom kan slegs ’n werklikheid word indien dit omgeskakel word in ’n visie. ’n Droom bly ’n lugkasteel, iets vir die toekoms, terwyl ’n visie ’n plan van aksie behels.
Gryp dit aan
Jy het soveel potensiaal, moenie terugsit en wag nie, gryp geleenthede aan, of skep dit self. “It takes many kinds to make a world.” Selfkennis is belangrik, so bring dit in lyn met jou eie uniekheid.
Natuurlik kom daar tye wat ’n golf van ongelukkigheid oor jou spoel, maar as jy plat op jou gesig neergeslinger word, is daar net een uitweg: Staan op met meer wysheid en krag as tevore.
Selfkennis is belangrik, so bring dit in lyn met jou eie uniekheid.
Soos jy eers vir jouself moet lief wees voordat jy vir ander lief kan wees, is dit ook met ons as Suid-Afrikaners. Eers wanneer elkeen op hul volle potensiaal fokus, kan ons as ’n land ons volle potensiaal ontsluit.
Die binnekant maak saak
Kyk net na Trevor Noah, Rolene Strauss en Demi-Leigh (Nel-Peters), om net ’n paar te noem. Elkeen van hulle moet ’n vlammetjie van inspirasie by ons aansteek om groter te dink en hoër te mik. Ons onderskat onsself én Suid-Afrika.
Hoe ongelooflik is ons as land nie met ons pragtige natuurskoon in al nege provinsies, asemrowende kuslyne en spierwit strande nie? Hoeveel van ons het al oorsee rondgetoer, maar Suid-Afrika nog nie behoorlik ontdek nie?
Die lekkerste gevoel is as oorsese mense kommentaar lewer oor hoe vriendelik mense in die verbygaan is en hoe ongelooflik ons braaibroodjies en skaaptjoppies smaak.
Ja, alles werk dalk in luukse Eerstewêreldlande, maar ’n mens moet na ’n land kyk soos na ’n goeie boek, dis tog die binnekant wat werklik saakmaak.
Is jy in?
Soos ons moet fokus op ons sterk punte en dit wat ons mooi maak, moet ons fokus op wat van Suid-Afrika ’n pragstuk maak.
Respekteer ander se visie, want net dalk raak dit deel van vooruitgang.
Ons kleine Suid-Afrika het soveel om op trots te wees, ek bedoel ons het die Wêreldbeker gewen! Ons gaan net van krag tot krag en ons moet terugploeg in ons mooie land.
Ons moet ophou lugkastele bou en eerder ’n plan van aksie saamstel vir onsself en ons land in sy geheel. Respekteer ander se visie, want net dalk raak dit deel van vooruitgang. Moet nooit iets of iemand onderskat nie.
Gaan jy deel wees van die ontsluiting van ons land se visie?
Cilmie Geyer (18) studeer aan die Isa Carstens Akademie in Stellenbosch. Sy het groot geword in Tzaneen, Limpopo.
Lag 'n slag, man!
Studente, as jy iets begin het, maak jy dit klaar